KAPITULO 36
Impakita ti Senturion ti Nabileg a Pammati
IMMIMBAG TI ADIPEN TI MAYSA NGA OPISIAL TI ARMADA
NABENDISIONAN DAGITI ADDAAN ITI PAMMATI
Idi naipalawagen ni Jesus ti Sermon iti Bantay, napan iti siudad ti Capernaum. Ditoy, immasideg kenkuana ti dadduma a panglakayen a Judio. Imbaon ida ti maysa a lalaki a naiduma ti kasasaadna—maysa nga opisial ti armada ti Roma, maysa a senturion.
Ti adipen nga ipatpateg ti opisial ket nakaro ti sakitna ken matmatayen. Nupay ti senturion ket Gentil, kayatna ti agpatulong ken Jesus. Imbaga dagiti Judio ken Jesus a ti adipen ti opisial ket ‘nakaidda idiay balay ti senturion ta nakaro ti sakitna ken saan a makabangon.’ (Mateo 8:6) Impasigurado dagiti panglakayen a Judio ken Jesus a daytoy a senturion ket maikari a tulongan. Inlawlawagda: “Ay-ayatenna ti nasiontayo ken imbangonannatayo iti sinagoga.”—Lucas 7:4, 5.
Di nagbayag, napanen ni Jesus ken dagiti panglakayen iti balay ti opisial. Bayat nga umas-asidegda, nangibaon ti opisial kadagiti gagayyemna tapno ibagada: “Apo, saankan nga umay, ta saanak a maikari a mangpastrek kenka iti balayko. Panagriknak, saanak a maikari nga umay kenka.” (Lucas 7:6, 7) Nagsayaat dayta a kinapakumbaba nga impakita ti maysa a mangmangted iti bilin! Naiduma daytoy a lalaki kadagiti Romano a saan a nasayaat ti panangtratoda kadagiti adipenda.—Mateo 8:9.
Ammo ti senturion a saan a makilanglangen dagiti Judio kadagiti saan a Judio. (Aramid 10:28) Gapu ta mabalin a pampanunoten dayta ti opisial, imbaonna ti gagayyemna a mangibaga ken Jesus: “Ibagam laeng nga umimbag ti adipenko ket umimbagto.”—Lucas 7:7.
Nasdaaw ni Jesus idi nangngegna daytoy ket imbagana: “Kinaagpaysuanna, ita pay laeng a nakasarakak iti Israel iti kastoy kadakkel a pammati.” (Lucas 7:9) Idi nagsublin dagiti gagayyem ti senturion iti balayna, nakitada a naimbaganen ti adipen.
Idi pinaimbag ni Jesus ti adipen, impasiguradona a mabendisionan dagiti saan a Judio nga addaan iti pammati. Kinunana: “Adunto ti umay manipud iti daya ken laud a makisango iti lamisaan a kadua da Abraham, Isaac, ken Jacob iti Pagarian ti langit.” Dagiti ngay Judio nga awan pammatina? Kinuna ni Jesus a “maipuruakdanto iti kasipngetan ket agsangit ken agngaretngetda gapu iti rigat.”—Mateo 8:11, 12.
Ngarud, mailaksid dagiti Judio a saan a nangawat iti gundaway nga immuna a naited kadakuada nga agbalin a paset ti Pagarian a kadua ni Kristo. Ngem maawatto dagiti Gentil tapno makisango iti lamisaanna, “iti Pagarian ti langit.”
pag_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn